CELEX: 32008L0107
Language: el
Date: 2008-11-25 00:00:00
Title: Οδηγία 2008/107/ΕΚ της Επιτροπής, της 25ης Νοεμβρίου 2008 , για την τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες abamectin, epoxiconazole, fenpropimorph, fenpyroximate και tralkoxydim ως δραστικές ουσίες (Κείμενο που παρουσιάζει ενδιαφέρον για τον ΕΟΧ)

26.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 316/4
            
         
      ΟΔΗΓΊΑ 2008/107/ΕΚ ΤΗΣ ΕΠΙΤΡΟΠΉΣ
   
   της 25ης Νοεμβρίου 2008
   για την τροποποίηση της οδηγίας 91/414/ΕΟΚ του Συμβουλίου ώστε να καταχωριστούν οι ουσίες abamectin, epoxiconazole, fenpropimorph, fenpyroximate και tralkoxydim ως δραστικές ουσίες
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Οι κανονισμοί της Επιτροπής (ΕΚ) αριθ. 451/2000 (2) και (ΕΚ) αριθ. 1490/2002 (3) καθορίζουν λεπτομερείς κανόνες για την εφαρμογή του τρίτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Στον εν λόγω κατάλογο περιλαμβάνονται οι ουσίες abamectin, epoxiconazole, fenpropimorph, fenpyroximate και tralkoxydim.
            
         
               (2)
            
            
               Για τις εν λόγω δραστικές ουσίες εκτιμήθηκαν οι επιπτώσεις στην ανθρώπινη υγεία και στο περιβάλλον σύμφωνα με τις διατάξεις που θεσπίζονται στους κανονισμούς (ΕΚ) αριθ. 451/2000 και (ΕΚ) αριθ. 1490/2002 για μια σειρά χρήσεων που προτάθηκαν από τους κοινοποιούντες. Επιπλέον, οι εν λόγω κανονισμοί ορίζουν τα κράτη μέλη-εισηγητές που πρέπει να υποβάλουν τις σχετικές εκθέσεις αξιολόγησης και συστάσεις στην Ευρωπαϊκή Αρχή για την Ασφάλεια των Τροφίμων (ΕΑΑΤ) σύμφωνα με το άρθρο 10 παράγραφος 1 του κανονισμού (ΕΚ) αριθ. 1490/2002. Για την ουσία abamectin, κράτος μέλος-εισηγητής ήταν οι Κάτω Χώρες και όλες οι σχετικές πληροφορίες υποβλήθηκαν στις 27 Οκτωβρίου 2005. Για τις ουσίες epoxiconazole, fenpropimorph και fenpyroximate, κράτος μέλος-εισηγητής ήταν η Γερμανία και όλες οι σχετικές πληροφορίες υποβλήθηκαν στις 28 Απριλίου 2005, στις 17 Μαρτίου 2005 και στις 25 Οκτωβρίου 2005 αντίστοιχα. Για την tralkoxydim, κράτος μέλος-εισηγητής ορίστηκε το Ηνωμένο Βασίλειο και όλες οι σχετικές πληροφορίες υποβλήθηκαν στις 6 Σεπτεμβρίου 2005.
            
         
               (3)
            
            
               Οι εκθέσεις αξιολόγησης επανεξετάστηκαν από τα κράτη μέλη και την ΕΑΑΤ και υποβλήθηκαν στην Επιτροπή στις 29 Μαΐου 2008 για την abamectin, στις 26 Μαρτίου 2008 για τις epoxiconazole και tralkoxydim, στις 14 Απριλίου 2008 για την fenpropimorph, στις 5 Μαΐου 2008 για την fenpyroximate υπό τη μορφή επιστημονικών εκθέσεων της ΕΑΑΤ (4). Οι εν λόγω εκθέσεις επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 11 Ιουλίου 2008 με τη μορφή εκθέσεων ανασκόπησης της Επιτροπής για τις ουσίες abamectin, epoxiconazole, fenpropimorph, fenpyroximate και tralkoxydim.
            
         
               (4)
            
            
               Από τις διάφορες εξετάσεις προέκυψε ότι τα φυτοπροστατευτικά προϊόντα που περιέχουν abamectin, epoxiconazole, fenpropimorph, fenpyroximate και tralkoxydim ενδέχεται να πληρούν, γενικά, τις απαιτήσεις του άρθρου 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις που εξετάστηκαν και αναλύθηκαν στις εκθέσεις ανασκόπησης της Επιτροπής. Συνεπώς, είναι σκόπιμο να καταχωριστούν αυτές οι δραστικές ουσίες στο παράρτημα I, ώστε να εξασφαλιστεί ότι σε όλα τα κράτη μέλη οι εγκρίσεις φυτοπροστατευτικών προϊόντων που περιέχουν τις εν λόγω δραστικές ουσίες μπορούν να χορηγούνται σύμφωνα με τις διατάξεις της εν λόγω οδηγίας.
            
         
               (5)
            
            
               Με την επιφύλαξη αυτών των συμπερασμάτων, κρίνεται σκόπιμο να συγκεντρωθούν περαιτέρω πληροφορίες σχετικά με ορισμένα συγκεκριμένα σημεία. Το άρθρο 6 παράγραφος 1 της οδηγίας 91/414/ΕΟΚ ορίζει ότι η καταχώριση μιας δραστικής ουσίας στο παράρτημα I ενδέχεται να υπόκειται σε προϋποθέσεις. Συνεπώς, είναι σκόπιμο να ζητηθεί ότι η ουσία abamectin πρέπει να υποβληθεί σε περαιτέρω μελέτες σχετικά με τις προδιαγραφές και απαιτούνται περισσότερες πληροφορίες για την επιβεβαίωση του κινδύνου για πτηνά, θηλαστικά, για υδρόβιους οργανισμούς και για τα υπόγεια ύδατα από την άποψη του μεταβολίτη U8. Η ουσία epoxiconazole πρέπει να υποβληθεί σε περαιτέρω δοκιμές των πιθανών ιδιοτήτων του ενδοκρινικής διατάραξης και σε πρόγραμμα παρακολούθησης για την αξιολόγηση της μεταφοράς μέσω της ατμόσφαιρας σε μεγάλες αποστάσεις και των συναφών περιβαλλοντικών κινδύνων· απαιτούνται περισσότερα στοιχεία όσον αφορά τα υπολείμματα των μεταβολιτών του σε κύριες καλλιέργειες, σε καλλιέργειες αμειψισποράς και σε προϊόντα ζωικής προέλευσης καθώς και πληροφορίες για την εξέταση του μακροπρόθεσμου κινδύνου για τα φυτοφάγα πτηνά και θηλαστικά. Η ουσία fenpropimorph πρέπει να υποβληθεί σε περαιτέρω δοκιμή για να επιβεβαιωθεί η κινητικότητα στο έδαφος του μεταβολίτη BF-421-7. Η ουσία fenpyroximate πρέπει να υποβληθεί σε περαιτέρω δοκιμή για να επιβεβαιωθεί ο κίνδυνος για υδρόβιους οργανισμούς από μεταβολίτες που περιέχουν ρίζα βενζυλίου και ο κίνδυνος βιομεγέθυνσης στην υδάτινη τροφική αλυσίδα. Η ουσία tralkoxydim πρέπει να υποβληθεί σε περαιτέρω δοκιμή για να επιβεβαιωθεί ο μακροπρόθεσμος κίνδυνος για τα φυτοφάγα θηλαστικά. Όλες οι προαναφερόμενες μελέτες και πληροφορίες πρέπει να υποβληθούν από τους ενδιαφερομένους εντός των προθεσμιών που ορίζονται στο παράρτημα I της παρούσας οδηγίας.
            
         
               (6)
            
            
               Πριν από την καταχώριση μιας δραστικής ουσίας στο παράρτημα Ι πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την καταχώριση.
            
         
               (7)
            
            
               Με την επιφύλαξη των υποχρεώσεων που ορίζονται στην οδηγία 91/414/ΕΟΚ ως αποτέλεσμα της καταχώρισης μιας δραστικής ουσίας στο παράρτημα I, πρέπει να παρέχεται στα κράτη μέλη περίοδος έξι μηνών μετά την καταχώριση για να επανεξετάσουν τις υφιστάμενες εγκρίσεις φυτοπροστατευτικών προϊόντων που περιέχουν abamectin, epoxiconazole, fenpropimorph, fenpyroximate και tralkoxydim ώστε να εξασφαλίζεται ότι πληρούνται οι απαιτήσεις που θεσπίζονται στην οδηγία 91/414/ΕΟΚ, ιδίως στο άρθρο 13, καθώς και οι συναφείς όροι που καθορίζονται στο παράρτημα I. Τα κράτη μέλη πρέπει να τροποποιούν, να αντικαθιστούν ή να ανακαλούν, ανάλογα με την περίπτωση, τις υπάρχουσες εγκρίσεις σύμφωνα με τις διατάξεις της οδηγίας 91/414/ΕΟΚ. Κατά παρέκκλιση από την ανωτέρω προθεσμία, μεγαλύτερη προθεσμία πρέπει να προβλεφθεί για την υποβολή και αξιολόγηση του πλήρους φακέλου του παραρτήματος III κάθε φυτοπροστατευτικού προϊόντος για κάθε χρήση για την οποία προορίζεται σύμφωνα με τις ενιαίες αρχές της οδηγίας 91/414/ΕΟΚ.
            
         
               (8)
            
            
               Η πείρα από προηγούμενες καταχωρίσεις στο παράρτημα Ι της οδηγίας 91/414/ΕΟΚ δραστικών ουσιών που αξιολογήθηκαν στο πλαίσιο του κανονισμού (ΕΟΚ) αριθ. 3600/92 της Επιτροπής (5), έχει δείξει ότι μπορεί να προκύψουν δυσκολίες ως προς την ερμηνεία των καθηκόντων των κατόχων υφιστάμενων εγκρίσεων όσον αφορά την πρόσβαση στα δεδομένα. Συνεπώς, για να αποφευχθούν περαιτέρω δυσκολίες, κρίνεται αναγκαίο να αποσαφηνιστούν τα καθήκοντα των κρατών μελών, ιδίως το καθήκον να επαληθεύουν ότι ο κάτοχος μιας έγκρισης αποδεικνύει την πρόσβαση σε φάκελο που ικανοποιεί τις απαιτήσεις του παραρτήματος ΙΙ της εν λόγω οδηγίας. Ωστόσο, αυτή η διευκρίνιση δεν επιβάλλει νέες υποχρεώσεις στα κράτη μέλη ή στους κατόχους εγκρίσεων σε σύγκριση με τις οδηγίες που έχουν εγκριθεί έως σήμερα για την τροποποίηση του παραρτήματος I.
            
         
               (9)
            
            
               Ως εκ τούτου, είναι σκόπιμο να τροποποιηθεί αναλόγως η οδηγία 91/414/ΕΟΚ.
            
         
               (10)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα I της οδηγίας 91/414/ΕΟΚ τροποποιείται όπως ορίζεται στο παράρτημα της παρούσας οδηγίας.
   Άρθρο 2
   Τα κράτη μέλη θεσπίζουν και δημοσιεύουν, το αργότερο την 31η Οκτωβρίου 2009, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων, καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.
   Εφαρμόζουν τις διατάξεις αυτές από την 1η Νοεμβρίου 2009.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος πραγματοποίησης αυτής της παραπομπής καθορίζεται από τα κράτη μέλη.
   Άρθρο 3
   1.   Τα κράτη μέλη, σύμφωνα με την οδηγία 91/414/ΕΟΚ, τροποποιούν ή ανακαλούν, κατά περίπτωση, τις ισχύουσες εγκρίσεις φυτοπροστατευτικών προϊόντων που περιέχουν τις ουσίες abamectin, epoxiconazole, fenpropimorph, fenpyroximate και tralkoxydim ως δραστικές ουσίες έως τις 31 Οκτωβρίου 2009.
   Έως την ημερομηνία αυτή, εξακριβώνουν, ειδικότερα, ότι πληρούνται οι όροι του παραρτήματος Ι της εν λόγω οδηγίας σχετικά με τις ουσίες abamectin, epoxiconazole, fenpropimorph, fenpyroximate και tralkoxydim, με εξαίρεση αυτούς του τμήματος Β της καταχώρισης που αφορά τις εν λόγω δραστικές ουσίες και ότι ο κάτοχος της έγκρισης έχει στην κατοχή του ή έχει πρόσβαση σε φάκελο που πληροί τις απαιτήσεις που παραρτήματος ΙΙ της εν λόγω οδηγίας, σύμφωνα με τους όρους του άρθρου 13 της εν λόγω οδηγίας.
   2.   Κατά παρέκκλιση από την παράγραφο 1, για κάθε εγκεκριμένο φυτοπροστατευτικό προϊόν που περιέχει abamectin, epoxiconazole, fenpropimorph, fenpyroximate και tralkoxydim, είτε ως μόνη δραστική ουσία είτε μαζί με άλλες δραστικές ουσίες που έχουν περιληφθεί στο σύνολό τους στο παράρτημα I της οδηγίας 91/414/ΕΟΚ έως τις 30 Απριλίου 2009 το αργότερο, τα κράτη μέλη επαναξιολογούν το προϊόν σύμφωνα με τις ενιαίες αρχές που προβλέπονται στο παράρτημα VI της οδηγίας 91/414/ΕΟΚ, με βάση φάκελο που ικανοποιεί τις απαιτήσεις του παραρτήματος III της εν λόγω οδηγίας και λαμβάνοντας υπόψη το μέρος B της καταχώρισης στο παράρτημα I της εν λόγω οδηγίας σχετικά με τις ουσίες abamectin, epoxiconazole, fenpropimorph, fenpyroximate και tralkoxydim αντίστοιχα. Με βάση την αξιολόγηση αυτή, προσδιορίζουν κατά πόσον το προϊόν πληροί τους όρους του άρθρου 4 παράγραφος 1 στοιχεία β), γ), δ) και ε) της οδηγίας 91/414/ΕΟΚ.
   Ύστερα από τον προσδιορισμό αυτό τα κράτη μέλη:
   
               α)
            
            
               σε περίπτωση που ένα προϊόν περιέχει abamectin, epoxiconazole, fenpropimorph, fenpyroximate και tralkoxydim ως τη μόνη δραστική ουσία, κατά περίπτωση, τροποποιούν ή ανακαλούν την άδεια έως τις 30 Απριλίου 2013 το αργότερο· ή
            
         
               β)
            
            
               σε περίπτωση που το προϊόν περιέχει abamectin, epoxiconazole, fenpropimorph, fenpyroximate και tralkoxydim ως μία από περισσότερες δραστικές ουσίες, τροποποιούν ή ανακαλούν, κατά περίπτωση, την έγκριση έως τις 30 Απριλίου 2013 ή έως την ημερομηνία που έχει οριστεί για μια τέτοια τροποποίηση ή ανάκληση στην αντίστοιχη οδηγία ή οδηγίες με τις οποίες καταχωρίστηκε η σχετική ουσία ή ουσίες στο παράρτημα Ι της οδηγίας 91/414/ΕΟΚ, εφόσον η τελευταία είναι μεταγενέστερη.
            
         Άρθρο 4
   Η παρούσα οδηγία αρχίζει να ισχύει την 1η Μαΐου 2009.
   Άρθρο 5
   Η παρούσα οδηγία απευθύνεται στα κράτη μέλη.
   
      Βρυξέλλες, 25 Νοεμβρίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 230 της 19.8.1991, σ. 1.
   
      (2)  ΕΕ L 55 της 29.2.2000, σ. 25.
   
      (3)  ΕΕ L 224 της 21.8.2002, σ. 23.
   
      (4)  Επιστημονική έκθεση ΕΑΑΤ (2008) 148. Συμπεράσματα σχετικά με την επανεξέταση από ομολόγους της εκτίμησης του κινδύνου από φυτοφάρμακα όσον αφορά τη δραστική ουσία abamectin (οριστικοποιήθηκε στις 29 Μαΐου 2008).
   
      Επιστημονική έκθεση ΕΑΑΤ (2008) 138. Συμπεράσματα σχετικά με την επανεξέταση από ομολόγους της εκτίμησης του κινδύνου από φυτοφάρμακα όσον αφορά τη δραστική ουσία epoxiconazole (οριστικοποιήθηκε στις 26 Μαρτίου 2008).
   
      Επιστημονική έκθεση ΕΑΑΤ (2008) 144. Συμπεράσματα σχετικά με την επανεξέταση από ομολόγους της εκτίμησης του κινδύνου από φυτοφάρμακα όσον αφορά τη δραστική ουσία fenpropimorph (οριστικοποιήθηκε στις 14 Απριλίου 2008).
   
      Επιστημονική έκθεση ΕΑΑΤ (2008) 143, Συμπεράσματα σχετικά με την επανεξέταση από ομολόγους της εκτίμησης του κινδύνου από φυτοφάρμακα όσον αφορά τη δραστική ουσία fenpyroximate (οριστικοποιήθηκε στις 5 Μαΐου 2008).
   
      Επιστημονική έκθεση ΕΑΑΤ (2008), Συμπεράσματα σχετικά με την επανεξέταση από ομόλογους της εκτίμησης του κινδύνου από φυτοφάρμακα όσον αφορά τη δραστική ουσία tralkoxydim (οριστικοποιήθηκε στις 26 Μαρτίου 2008).
   
      (5)  ΕΕ L 366 της 15.12.1992, σ. 10.
   
      ΠΑΡΑΡΤΗΜΑ
      Στο τέλος του πίνακα του παραρτήματος I της οδηγίας 91/414/ΕΟΚ προστίθεται η ακόλουθη εγγραφή:
      
         
                     Αριθ.
                  
                  
                     Κοινή ονομασία, αριθμοί ταυτοποίησης
                  
                  
                     Ονομασία IUPAC
                  
                  
                     Καθαρότητα (1)
                     
                  
                  
                     Έναρξη ισχύος
                  
                  
                     Λήξη της καταχώρισης
                  
                  
                     Ειδικές διατάξεις
                  
               
                     «216
                  
                  
                     Abamectin
                     Αριθ. CAS 71751-41-2
                     avermectin B1a
                     
                     Αριθ. CAS 65195-55-3
                     Avermectin B1b
                     
                     Αριθ. CAS 65195-56-4
                     abamectin
                     Αριθ. CIPAC 495
                  
                  
                     AvermectinB1a
                     
                     (10E,14E,16E,22Z)-(1R,4S,5′S,6S,6′R,8R,12S,13S,20R,21R,24S)-6′-[(S)-sec-butyl]-21,24-dihydroxy-5′,11.13,22-tetramethyl-2-oxo-3.7,19-trioxatetracyclo[15.6.1.14,8 020,24]pentacosa-10.14,16,22-tetraene-6-spiro-2′-(5′,6′-dihydro-2′H-pyran)-12-yl 2,6-dideoxy-4-O-(2,6-dideoxy-3-O-methyl-α-L-arabino-hexopyranosyl)-3-O-methyl-α-L-arabino-hexopyranoside
                     AvermectinB1b
                     
                     (10E,14E,16E,22Z)-(1R,4S,5′S,6S,6′R,8R,12S,13S,20R,21R,24S)-21,24-dihydroxy-6′-isopropyl-5′,11.13,22-tetramethyl-2-oxo-3.7,19-trioxatetracyclo[15.6.1.14,8 020,24]pentacosa-10.14,16,22-tetraene-6-spiro-2′-(5′,6′-dihydro-2′H-pyran)-12-yl 2,6-dideoxy-4-O-(2,6-dideoxy-3-O-methyl-α-L-arabino-hexopyranosyl)-3-O-methyl-α-L-arabino-hexopyranoside
                  
                  
                     ≥ 850 g/kg
                  
                  
                     1η Μαΐου 2009
                  
                  
                     30 Απριλίου 2019
                  
                  
                     ΜΕΡΟΣ A
                     Επιτρέπεται να χρησιμοποιείται μόνον ως εντομοκτόνο, ακαρεοκτόνο.
                     ΜΕΡΟΣ Β
                     Κατά την αξιολόγηση αιτήσεων για την έγκριση φυτοπροστατευτικών προϊόντων που περιέχουν abamectin, για χρήσεις άλλες από εσπεριδοειδή, μαρούλια και τομάτες, τα κράτη μέλη δίνουν ιδιαίτερη προσοχή στα κριτήρια του άρθρου 4 παράγραφος 1 στοιχείο β) και εξασφαλίζουν την υποβολή όλων των απαραίτητων στοιχείων και πληροφοριών πριν από την έκδοση της έγκρισης.
                     Για την εφαρμογή των ενιαίων αρχών του παραρτήματος VI, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία (abamectin), και ιδίως τα προσαρτήματα I και II, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Ιουλίου 2008.
                     Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:
                     
                                 —
                              
                              
                                 στην ασφάλεια των χειριστών και στην εξασφάλιση ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας,
                              
                           
                                 —
                              
                              
                                 τα υπολείμματα στα τρόφιμα φυτικής και ζωικής προέλευσης και την αξιολόγηση της έκθεσης των καταναλωτών μέσω της διατροφής,
                              
                           
                                 —
                              
                              
                                 την προστασία των μελισσών, των μη στοχευόμενων αρθροπόδων, των πτηνών, των θηλαστικών και των οργανισμών επιφανειακών υδάτων και των υδρόβιων οργανισμών. Όσον αφορά αυτούς τους προσδιορισμένους κινδύνους, πρέπει να εφαρμόζονται μέτρα μετριασμού του κινδύνου, όπως π.χ. οι ζώνες προστασίας, εφόσον κρίνεται σκόπιμο.
                              
                           Τα οικεία κράτη μέλη ζητούν να υποβληθούν:
                     
                                 —
                              
                              
                                 περαιτέρω μελέτες σχετικά με τις προδιαγραφές,
                              
                           
                                 —
                              
                              
                                 πληροφορίες για την περαιτέρω εξέταση της εκτίμησης του κινδύνου για πτηνά και θηλαστικά,
                              
                           
                                 —
                              
                              
                                 πληροφορίες για την εξέταση του κινδύνου για υδρόβιους οργανισμούς από την άποψη των μέγιστων μεταβολιτών του εδάφους,
                              
                           
                                 —
                              
                              
                                 πληροφορίες για την εξέταση του κινδύνου για τα υπόγεια ύδατα από την άποψη του μεταβολίτη U8.
                              
                           Τα κράτη μέλη εξασφαλίζουν ότι οι κοινοποιούντες θα υποβάλουν τέτοιου είδους μελέτες στην Επιτροπή εντός δύο ετών από τη θέση σε ισχύ της παρούσας οδηγίας.
                  
               
                     217
                  
                  
                     Epoxiconazole
                     Αριθ. CAS 135319-73-2 (πρώην 106325-08-0)
                     Αριθ. CIPAC 609
                  
                  
                     (2RS, 3SR)-1-[3-(2-chlorophenyl)-2,3-epoxy-2-(4-fluorophenyl)propyl]-1H-1.2,4-triazole
                  
                  
                     ≥ 920 g/kg
                  
                  
                     1η Μαΐου 2009
                  
                  
                     30 Απριλίου 2019
                  
                  
                     ΜΕΡΟΣ A
                     Επιτρέπεται να χρησιμοποιείται μόνον ως μυκητοκτόνο.
                     ΜΕΡΟΣ Β
                     Για την εφαρμογή των ενιαίων αρχών του παραρτήματος VI, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία epoxiconazole, και ιδίως τα προσαρτήματα I και II, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Ιουλίου 2008.
                     Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:
                     
                                 —
                              
                              
                                 στην ασφάλεια των χειριστών και στην εξασφάλιση ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας,
                              
                           
                                 —
                              
                              
                                 η έκθεση των καταναλωτών μέσω των τροφίμων στους μεταβολίτες της ουσίας epoxiconazole (τριαζόλες),
                              
                           
                                 —
                              
                              
                                 το ενδεχόμενο μεταφοράς σε μεγάλη απόσταση μέσω του αέρα,
                              
                           
                                 —
                              
                              
                                 ο κίνδυνος για υδρόβιους οργανισμούς, πτηνά και θηλαστικά. Οι όροι χρήσης περιλαμβάνουν, κατά περίπτωση, μέτρα μετριασμού του κινδύνου.
                              
                           Τα οικεία κράτη μέλη εξασφαλίζουν ότι ο κοινοποιών θα υποβάλει στην Επιτροπή περαιτέρω μελέτες με την εξέταση των πιθανών ιδιοτήτων ενδοκρινικής διατάραξης του epoxiconazole εντός δύο ετών μετά την έγκριση των κατευθυντήριων γραμμών του ΟΟΣΑ για τις δοκιμές σχετικά με την ενδοκρινική διατάραξη ή, εναλλακτικά, των κατευθυντήριων δοκιμών που συμφωνήθηκαν σε επίπεδο Κοινότητας.
                     Τα οικεία κράτη μέλη εξασφαλίζουν ότι ο κοινοποιών θα υποβάλει στην Επιτροπή, το αργότερο την 30ή Ιουνίου 2009, πρόγραμμα παρακολούθησης για την εκτίμηση της μακροπρόθεσμης μεταφοράς στην ατμόσφαιρα της epoxiconazole και των σχετικών περιβαλλοντικών κινδύνων. Τα πορίσματα της εν λόγω παρακολούθησης υποβάλλονται ως έκθεση παρακολούθησης στην Επιτροπή το αργότερο έως την 31η Δεκεμβρίου 2011.
                     Τα οικεία κράτη μέλη εξασφαλίζουν ότι ο κοινοποιών θα υποβάλει εντός δύο ετών από τη θέση σε ισχύ της παρούσας οδηγίας, πληροφορίες σχετικά με τα υπολείμματα των μεταβολιτών της epoxiconazole σε κύριες καλλιέργειες, καλλιέργειες αμειψισποράς και προϊόντα ζωικής προέλευσης και πληροφορίες για την περαιτέρω εξέταση του μακροπρόθεσμου κινδύνου για φυτοφάγα πτηνά και θηλαστικά.
                  
               
                     218
                  
                  
                     Fenpropimorph
                     Αριθ. CAS 67564-91-4
                     Αριθ. CIPAC 427
                  
                  
                     (RS)-cis-4-[3-(4-τερτ-βουτυλοφαινυλο)-2-μεθυλοπροπυλο]-2,6-διμεθυλομορφολίνη
                  
                  
                     ≥ 930 g/kg
                  
                  
                     1η Μαΐου 2009
                  
                  
                     30 Απριλίου 2019
                  
                  
                     ΜΕΡΟΣ A
                     Επιτρέπεται να χρησιμοποιείται μόνον ως μυκητοκτόνο.
                     ΜΕΡΟΣ Β
                     Για την εφαρμογή των ενιαίων αρχών του παραρτήματος VI πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία fenpropimorph, και ιδίως τα προσαρτήματα I και II αυτής, όπως οριστικοποιήθηκαν από τη μόνιμη επιτροπή για την τροφική αλυσίδα και την υγεία των ζώων στις 11 Ιουλίου 2008.
                     Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:
                     
                                 —
                              
                              
                                 την ασφάλεια των χειριστών και των εργαζομένων. Οι εγκεκριμένοι όροι χρήσης πρέπει να προβλέπουν τη χρήση κατάλληλου εξοπλισμού ατομικής προστασίας και μέτρα μετριασμού του κινδύνου για τη μείωση της έκθεσης, όπως οι περιορισμοί του ποσοστού ημερήσιας εργασίας,
                              
                           
                                 —
                              
                              
                                 στην προστασία των υπόγειων υδάτων, όταν η δραστική ουσία χρησιμοποιείται σε περιοχές με ευαίσθητα εδαφικά ή/και κλιματικά χαρακτηριστικά,
                              
                           
                                 —
                              
                              
                                 την προστασία των υδρόβιων οργανισμών. Οι όροι έγκρισης πρέπει να περιλαμβάνουν, κατά περίπτωση, μέτρα μετριασμού του κινδύνου, όπως ζώνες προστασίας και αποφύσια για τη μείωση απορροής και εκτροπής.
                              
                           Τα οικεία κράτη μέλη ζητούν την υποβολή περαιτέρω μελετών για την επιβεβαίωση της κινητικότητας στο έδαφος του μεταβολίτη BF-421-7. Εξασφαλίζουν ότι οι κοινοποιούντες ύστερα από αίτηση των οποίων συμπεριλήφθηκε η ουσία fenpropimorph στο παρόν παράρτημα θα υποβάλουν τις μελέτες αυτές στην Επιτροπή εντός δύο ετών από τη θέση σε ισχύ της παρούσας οδηγίας.
                  
               
                     219
                  
                  
                     Fenpyroximate
                     Αριθ. CAS 134098-61-6
                     Αριθ. CIPAC 695
                  
                  
                     tert-butyl (E)-alpha-(1,3-dimethyl-5-phenoxypyrazol-4-ylmethyleneamino-oxy)-p-toluate
                  
                  
                     ≥ 960 g/kg
                  
                  
                     1η Μαΐου 2009
                  
                  
                     30 Απριλίου 2019
                  
                  
                     ΜΕΡΟΣ A
                     Επιτρέπεται να χρησιμοποιείται μόνον ως ακαρεοκτόνο.
                     Οι ακόλουθες χρήσεις δεν πρέπει να εγκρίνονται:
                     
                                 —
                              
                              
                                 εφαρμογές σε υψηλές καλλιέργειες με υψηλό κίνδυνο ψεκαστικού νέφους, π.χ. φερόμενος σε ελκυστήρα ψεκαστήρας με εκτόξευση υποβοηθούμενη από ρεύμα αέρος και ψεκαστήρας χειρός.
                              
                           ΜΕΡΟΣ Β
                     Για την εφαρμογή των ενιαίων αρχών του παραρτήματος VI πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία fenpyroximate, και ιδίως τα προσαρτήματα I και II αυτής, όπως οριστικοποιήθηκαν από τη μόνιμη επιτροπή για την τροφική αλυσίδα και την υγεία των ζώων στις 11 Ιουλίου 2008.
                     Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:
                     
                                 —
                              
                              
                                 στην ασφάλεια των χειριστών και των εργαζομένων και στην εξασφάλιση ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας,
                              
                           
                                 —
                              
                              
                                 στην ενδεχόμενη επίπτωση στους υδρόβιους οργανισμούς και στα μη στοχευόμενα αρθρόποδα και πρέπει να διασφαλίζουν ότι οι όροι της έγκρισης περιλαμβάνουν, όταν ενδείκνυται, μέτρα μετριασμού του κινδύνου.
                              
                           Τα οικεία κράτη μέλη ζητούν να υποβληθούν πληροφορίες για περαιτέρω εξέταση:
                     
                                 —
                              
                              
                                 του κινδύνου για τους υδρόβιους οργανισμούς από μεταβολίτες που περιέχουν ρίζα βενζυλίου,
                              
                           
                                 —
                              
                              
                                 του κινδύνου βιομεγέθυνσης στις υδάτινες τροφικές αλυσίδες.
                              
                           Εξασφαλίζουν ότι οι κοινοποιούντες ύστερα από αίτηση των οποίων συμπεριλήφθηκε η ουσία fenpyroximate στο παρόν παράρτημα θα υποβάλουν τις πληροφορίες αυτές στην Επιτροπή εντός δύο ετών από τη θέση σε ισχύ της παρούσας οδηγίας.
                  
               
                     220
                  
                  
                     Tralkoxydim
                     Αριθ. CAS 87820-88-0
                     Αριθ. CIPAC 544
                  
                  
                     (RS)-2-[(EZ)-1-(ethoxyimino)propyl]-3-hydroxy-5-mesitylcyclohex-2-en-1-one
                  
                  
                     ≥ 960 g/kg
                  
                  
                     1η Μαΐου 2009
                  
                  
                     30 Απριλίου 2019
                  
                  
                     ΜΕΡΟΣ A
                     Επιτρέπεται να χρησιμοποιείται μόνον ως ζιζανιοκτόνο.
                     ΜΕΡΟΣ Β
                     Για την εφαρμογή των ενιαίων αρχών του παραρτήματος VI, πρέπει να λαμβάνονται υπόψη τα συμπεράσματα της έκθεσης ανασκόπησης για την ουσία tralkoxydim, και ιδίως τα προσαρτήματα I και II, όπως οριστικοποιήθηκαν στο πλαίσιο της μόνιμης επιτροπής για την τροφική αλυσίδα και την υγεία των ζώων στις 11 Ιουλίου 2008.
                     Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή στα εξής:
                     
                                 —
                              
                              
                                 στην προστασία των υπόγειων υδάτων, ιδίως από το μεταβολίτη εδάφους R173642 όταν η δραστική ουσία χρησιμοποιείται σε περιοχές με ευαίσθητα εδαφικά ή/και κλιματικά χαρακτηριστικά,
                              
                           
                                 —
                              
                              
                                 στην προστασία των φυτοφάγων θηλαστικών.
                              
                           Οι όροι χρήσης περιλαμβάνουν, κατά περίπτωση, μέτρα μετριασμού του κινδύνου.
                     Τα ενδιαφερόμενα κράτη μέλη ζητούν να υποβληθούν:
                     
                                 —
                              
                              
                                 πληροφορίες για την περαιτέρω αντιμετώπιση του μακροπρόθεσμου κινδύνου για φυτοφάγα θηλαστικά από τη χρήση της ουσίας tralkoxydim.
                              
                           Εξασφαλίζουν ότι οι κοινοποιούντες ύστερα από αίτηση των οποίων συμπεριλήφθηκε η ουσία tralkoxydim στο παρόν παράρτημα θα υποβάλουν τις πληροφορίες αυτές στην Επιτροπή εντός δύο ετών από τη θέση σε ισχύ της παρούσας οδηγίας.»
                  
               
      
         (1)  Περαιτέρω λεπτομέρειες σχετικά με την ταυτότητα και τις προδιαγραφές της δραστικής ουσίας δίνονται στην έκθεση ανασκόπησης.